Kazlų Rūdos Kazio Griniaus gimnazija

**Kazlų Rūdos Kazio Griniaus gimnazija** – dieninė, savarankiško mokymosi bendrojo lavinimo mokykla Kazlų Rūdoje, Atgimimo g. 1, vykdanti pagrindinio, vidurinio ir papildomo ugdymo programas lietuvių kalba. Įstaigos kodas 190398583. Steigėjas Kazlų Rūdos savivaldybės taryba. Skyriai:
* Kazio Griniaus gimnazija,
* Prano Dovydaičio progimnazija,
* Kazlų Rūdos pradinė mokykla,
* Kazlų Rūdos lopšelis-darželis Pušelė,
* Antanavo mokykla,
* Bagotosios mokykla,
* Jankų mokykla.

## Istorija

1910 m. Kazlų Rūdos gyvenvietėje Stoties g. Nr. 1 (dab. Vincento Borisevičiaus gatvė) įkurta dviklasė geležinkeliečių mokykla. Mokykla veikė iki Pirmojo pasaulinio karo. 1914–1918 m. mokyklos patalpose buvo karo belaisvių stovykla. Po karo geležinkeliečių mokykla veikė tik dvejus metus. 1923 m. sausio 23 d. Marijampolės apskrities švietimo komisijos nutarimu Kazlų Rūdoje įsteigiama pradžios mokykla, kurioje veikė trys skyriai. Pirmuoju mokyklos vedėju ir mokytoju paskiriamas Kazimieras Bukšnys. 1939 m. mokykloje jau veikia septyni skyriai, septintasis skyrius buvo gamybinio profilio. 1941 m. birželio 23 d. mokyklos pastatas sudegė. Sudegė ir visi mokyklos dokumentai. Antrojo pasaulinio karo metais mokykla neveikė, nes okupacinė valdžia nesirūpino naujos mokyklos atidarymu.

1945 m. sausio 15 d. atidaryta Kazlų Rūdos progimnazija. Pirmuoju direktoriumi paskirtas P. Vaitiekūnas. Mokėsi 237 moksleiviai. 1946 m. progimnazija tapo gimnazija. Pirmoji gimnazijos abiturientų laida išleista 1949 m., gimnaziją baigė 24 mokiniai. 1950–1962 m. mokykla vadinta Kazlų Rūdos vidurine mokykla ir priklausė Kazlų Rūdos rajonui. 1954 m. balandžio 19 d. sudegė mokyklos pastatas, buvęs Vytauto ir Tarybų gatvių kampe. Gaisro metu sudegė gana daug dokumentų. 1958 m. Tarybų gatvėje Nr. 8 (dab. Atgimimo g.) pastatyta nauja vidurinė mokykla. Mokyklos atstatymo darbams vadovavo direktorius Alfredas Kligys. Nuo 1962 m. kovo 31 d., panaikinus Kazlų Rūdos rajoną, Kazlų Rūdos vidurinė mokykla priklausė Kapsuko rajono Liaudies švietimo skyriui. Iki 1973 m. mokykla dirbo dviem pamainomis. 1972 m. M. Valančiaus gatvėje pradėtas statyti naujas mokyklos pastatas. 1973 m. spalio 13 d. įvyko mokyklos priestato atidarymo šventė. Naujose patalpose buvo įrengta 16 kabinetų, sporto salė, valgykla, pastato apačioje šaudykla bei rūbinės. 1980 m. pastatytas naujas mokyklos bendrabutis. 1988 m. įvestas sustiprintas diferencijuotas mokymas.

Atkūrus Lietuvos Nepriklausomybę Kazlų Rūdos vidurinės mokyklos ugdymo procese diegtos įvairios naujovės, sudarytos sustiprinto mokymo klasės pagal profilį. Tuo metu Lietuvoje pradėjo kurtis pirmosios gimnazijos. Iškelta idėja atkurti gimnaziją ir Kazlų Rūdoje. Tam buvo ir svarios priežastys: Kazlų Rūdos vidurinė mokykla, stambiausia Marijampolės rajono mokykla, kurią lankė net ir gretimų (Prienų, Šakių) moksleiviai, mokykloje daug mokytojų, mokiniai aktyvūs rajono, respublikinių olimpiadų dalyviai. Aukštas sėkmingai įstojančių į aukštąsias mokyklas mokinių procentas (virš 50 proc.). Idėjai kurti gimnaziją pritarė mokyklos bendruomenė, miestelio visuomenė. Buvo kuriami gimnazijos nuostatai, rašomos programos.

Kruopščiai pasiruošus ir gavus LR švietimo ir mokslo ministerijos bei Marijampolės rajono Švietimo skyriaus pritarimą, nuspręsta 1994 m. lapkričio 18 d. atidaryti pirmąją gimnazijos klasę. Vėliau kasmet steigta po dvi-tris naujas gimnazijos klases. 1995 m. sausio 13 d. LR Vyriausybės nutarimu Nr. 64 Kazlų Rūdos vidurinei mokyklai suteiktas prezidento Kazio Griniaus (1866–1950) vardas. 1999 m. birželio 3 d. Kazlų Rūdos Kazio Griniaus vidurinei mokyklai suteiktas gimnazijos statusas. 2003 m. liepos 1 d. Kazlų Rūdos Kazio Griniaus gimnazija reorganizuota į Kazlų Rūdos Kazio Griniaus išgrynintą keturmetę gimnaziją.

1949–2008 m. išleista 60 abiturientų laidų. 2021 m. prie gimnazijos prijungtos 6 buvusios ugdymo įstaigos: Prano Dovydaičio pagrindinė mokykla, Kazlų Rūdos pradinė mokykla, Kazlų Rūdos vaikų lopšelis-darželis Pušelė, Antanavo pagrindinė mokykla, Bagotosios pagrindinė mokykla, Jankų pagrindinė mokykla.

## Direktoriai
* 1945–1946 m. P. Vaitiekūnas
* 1946–1947 m. A. Ruzgys
* 1947–1948 m. J. Sasnauskas
* 1948–1949 m. S. Vinbergaitė
* 1949–1954 m. Juozas Navickas
* 1954–1958 m. Regina Kozlovaitė-Turčilauskienė
* 1958–1960 m. Alfredas Kligys
* 1961–1966 m. Klemensas Brazaitis
* 1966–1986 m. Leonardas Žukauskas
* 1986–1997 m. Gediminas Vaišnora
* 1997–1998 m. l. e. p. Danguolė Botyriūtė
* 1998–2002 m. Ramūnas Pabalys
* 2002–2003 m. Audrius Vaivada
* 2003–2021 m. Irena Raulinaitienė
* 2021-2024 m.  Asta Daugirdė
* nuo 2024 m. balandžio mėn. Irma Spūdytė

## Žymūs mokiniai
* Rytis Cicinas, dainininkas
* Bronė Braškytė, aktorė
* Romualdas Deltuvas, miškotvarkininkas, LŽŪU rektorius
* Aldonas Pupkis, kalbininkas
* Laima Štrimaitytė, aktorė
* Rimvydas Turčinskas, sveikatos apsaugos ministras
* Mantas Varaška, teisininkas, Seimo narys
* Rimvydas Žigaitis, kompozitorius, profesorius

## Nuorodos

* Gimnazijos svetainė
* Gimnazijos Facebook puslapis